作者:白居易
標題:移家入新宅
內容:移家入新宅，罷郡有餘貲。既可避燥濕，複免憂寒饑。疾平未還假，官閑得分司。幸有俸祿在，而無職役羈。清旦盥漱畢，開軒捲簾幃。家人及雞犬，隨我亦熙熙。取興或寄酒，放情不過詩。何必苦修道，此即是無為。外累信已遣，中懷時有思。有思一何遠，默坐低雙眉。十載囚竄客，萬時征戍兒。春朝鎖籠鳥，冬夜支床龜。驛馬走四蹄，痛酸無歇期。磑牛封兩目，昏閉何人知。誰能脫放去，四散任所之。各得適其性，如吾今日時。